
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 89 

20 Απριλίου 2011 


ΝΟΜΟΣ ΥΠ’ ΑΡΙΘ. 3955 

Ενιαίο Μητρώο Εμπόρων Αγροτικών Προϊόντων, Εφο¬ 
δίων και Εισροών και άλλες διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ Α' 

ΕΝΙΑΙΟ ΜΗΤΡΩΟ ΕΜΠΟΡΩΝ ΑΓΡΟΤΙΚΩΝ 
ΠΡΟΪΟΝΤΩΝ, ΕΦΟΔΙΩΝ ΚΑΙ ΕΙΣΡΟΩΝ 

Άρθρο 1 

Ορισμοί 

Για την εφαρμογή των διατάξεων του παρόντος: 

Α) Ως αγροτικά προϊόντα θεωρούνται τα προϊόντα της 
πρωτογενούς φυτικής και ζωικής γεωργικής παραγωγής, 
καθώς και τα προϊόντα που προέρχονται από το πρώτο 
στάδιο επεξεργασίας και μεταποίησης αυτών, τα οποία 
παράγονται στην Ελληνική Επικράτεια. 

Β) Ως αγροτικά εφόδια και εισροές θεωρούνται τα 
παραγόμενα στην Ελληνική Επικράτεια ή εισαγόμενα 
προϊόντα κάθε μορφής που χρησιμοποιούνται κατά τη 
διαδικασία και για τους σκοπούς της παραγωγής των 
προϊόντων του εδαφίου Α'. 

Γ) Ως έμποροι αγροτικών προϊόντων, εφοδίων και εισ¬ 
ροών θεωρούνται τα φυσικά και νομικά πρόσωπα που 
αγοράζουν ή μεσολαβούν στην αγορά των προϊόντων 
των εδαφίων Α'και Β'του παρόντος άρθρου. 

Άρθρο 2 

Ίδρυση Μητρώου 

Στη Διεύθυνση Αγροτικής Πολιτικής και Τεκμηρίωσης 
του Υπουργείου Αγροτικής Ανάπτυξης και Τροφίμων 
ιδρύεται και λειτουργεί ηλεκτρονική βάση δεδομένων 
και πληροφοριών με τον τίτλο «Ενιαίο Μητρώο Εμπόρων 
Αγροτικών Προϊόντων, Εφοδίων και Εισροών», εφεξής 
καλούμενο «Μητρώο». 

Άρθρο 3 

Εγγραφή στο Μητρώο 

1. Στο Μητρώο έχουν υποχρέωση εγγραφής όλα τα 
φυσικά και νομικά πρόσωπα, τα οποία δραστηριοποιού¬ 


νται στην Επικράτεια ως έμποροι αγροτικών προϊόντων, 
εφοδίων και εισροών, εφόσον λάβουν Κωδικό Αριθμό 
Δραστηριότητας (Κ.Α.Δ.) στον Τομέα Α (ΓΕΩΡΓΙΑ, ΔΑ¬ 
ΣΟΚΟΜΙΑ ΚΑΙ ΑΛΙΕΙΑ) και στις κατηγορίες 01 (Φυτική και 
ζωική παραγωγή, Θήρα και συναφείς δραστηριότητες) 
και 02 (Δασοκομία και υλοτομία). Η μη εγγραφή στο 
Μητρώο επιφέρει αυτοδίκαια, για τους κατά περίπτωση 
συναλλασσόμενους, τις συνέπειες της παραγράφου 2 
του άρθρου 6 του νόμου αυτού. Οι επαγγελματίες αγρό¬ 
τες, οι οποίοι έχουν εγγράφει στο Μητρώο Αγροτών 
και Αγροτικών Εκμεταλλεύσεων της παραγράφου 1 του 
άρθρου 1 του ν. 3874/2010 (Α' 151) δεν υποχρεούνται να 
εγγραφούν και στο Μητρώο του παρόντος νόμου, ενώ οι 
διενεργούμενες από αυτούς εμπορικές πράξεις δεν υπά¬ 
γονται στις διατάξεις του παρόντος, εφόσον αφορούν 
αποκλειστικά σε προϊόντα δικής τους παραγωγής. 

2. Με την εγγραφή του στο Μητρώο ο ενδιαφερόμε¬ 
νος έμπορος αποκτά Ειδικό Αριθμό Εγγραφής (Ε.Α.Ε.), 
ο οποίος είναι μοναδικός για κάθε εγγεγραμμένο και 
πρέπει να αναγράφεται σε κάθε συναφή με τους σκο¬ 
πούς του νόμου αυτού συναλλαγή του με το Υπουργείο 
Αγροτικής Ανάπτυξης και Τροφίμων. Ο Ε.Α.Ε. αναφέρε- 
ται υποχρεωτικά σε κάθε εμπορική πράξη, συναφή με 
αγροτικά προϊόντα, εφόδια και εισροές. 

3. Γ ια την εγγραφή στο Μητρώο εκδίδεται, μετά από 
αίτηση του ενδιαφερομένου εμπόρου, σχετικό πιστο¬ 
ποιητικό από τη Διεύθυνση Αγροτικής Πολιτικής και 
Τεκμηρίωσης, το οποίο έχει ετήσια διάρκεια. 

4. Η εμπορία των αγροτικών προϊόντων και αγροτικών 
εφοδίων και εισροών διενεργείται μόνο ως προς το 
είδος της δραστηριότητας και τα αγροτικά προϊόντα 
και εφόδια και εισροές για τα οποία ο έμπορος έχει 
καταχωριστεί στο Μητρώο. Η καταχώριση στο Μητρώο 
δεν υποκαθιστά την υποχρέωση εγγραφής στο αρμόδιο 
Επιμελητήριο, εφόσον επιβάλλεται από τις κατά περί¬ 
πτωση κείμενες διατάξεις. 

Άρθρο 4 

Διαδικασία εγγραφής στο Μητρώο 

1. Η εγγραφή στο Μητρώο λαμβάνει χώρα μετά από 
αίτηση του ενδιαφερομένου στη Διεύθυνση Αγροτικής 
Πολιτικής και Τεκμηρίωσης. Με την αίτησή του ο ενδι¬ 
αφερόμενος αναφέρει τους Τομείς Εμπορικής Δραστη¬ 
ριότητας στους οποίους επιθυμεί να εγγράφει. 

2. Για την εγγραφή τους οι ενδιαφερόμενοι υποβάλ¬ 
λουν τα ακόλουθα δικαιολογητικά: 

α) Αίτηση με πλήρη στοιχεία της ταυτότητας ή της 
επωνυμίας, τον Αριθμό Φορολογικού Μητρώου (Α.Φ.Μ.), 
την αρμόδια Δημόσια Οικονομική Υπηρεσία, τον Κ.Α.Δ., 
την έδρα, την ταχυδρομική και ηλεκτρονική διεύθυνση 
και το τηλέφωνο επικοινωνίας. Με την αίτησή του ο 
ενδιαφερόμενος έμπορος παρέχει τη ρητή άδεια στο 
Υπουργείο Αγροτικής Ανάπτυξης και Τροφίμων να δημο¬ 
σιοποιήσει δια του Μητρώου την ταυτότητα, τον Τομέα 
Εμπορικής Δραστηριότητας, τον Α.Φ.Μ. και τον Κ.Α.Δ.. 

β) Εφόσον πρόκειται για νομικά πρόσωπα, τα πλήρη 
στοιχεία της ταυτότητας, την ταχυδρομική και ηλεκτρο¬ 
νική διεύθυνση, καθώς και τηλέφωνα επικοινωνίας των 
νόμιμων εκπροσώπων τους. 

γ) Βεβαιώσεις φορολογικής και ασφαλιστικής ενη¬ 
μερότητας. 

δ) Βεβαίωση εγγραφής στο Εμπορικό και Βιομηχανικό 
Επιμελητήριο της έδρας τους. 

ε) Πιστοποιητικό από το κατά τόπον αρμόδιο Πρωτο¬ 
δικείο: αα) ότι δεν τελούν σε πτώχευση ή σε διαδικασία 
κήρυξης σε πτώχευση ή δεν έχουν καταθέσει αίτηση για 
το άνοιγμα διαδικασίας συνδιαλλαγής των άρθρων 99 
επ. του ν. 3588/2007 (Πτωχευτικός Κώδικας), ββ) ότι δεν 
τελούν σε αναγκαστική διαχείριση, γγ) ότι οι αιτούντες 
και επί νομικών προσώπων οι νόμιμοι εκπρόσωποι αυτών 
δεν έχουν παραπεμφθεί αμετάκλητα για τα αδικήμα¬ 
τα της απάτης, της εκβίασης, της πλαστογραφίας, της 
ψευδορκίας και δόλιας χρεοκοπίας και δδ) ότι, εφόσον 
πρόκειται για νομικά πρόσωπα, δεν τελούν σε κοινή ή 
ειδική εκκαθάριση. 

στ) Βεβαίωση ποινικού μητρώου τύπου Β, από το οποίο 
να προκύπτει ότι οι αιτούντες και επί νομικών προσώ¬ 
πων οι νόμιμοι εκπρόσωποί τους δεν έχουν καταδι¬ 
καστεί για απάτη, εκβίαση, πλαστογραφία, ψευδορκία 
και δόλια χρεοκοπία, καθώς και για τα αδικήματα του 
άρθρου 1 του ν.δ. 3424/1955, όπως τροποποιήθηκε με το 
άρθρο 8 του ν. 1409/1983. 

ζ) Εγγυητική επιστολή, το ύψος της οποίας δεν μπο¬ 
ρεί να είναι μικρότερο των τριάντα χιλιάδων (30.000) 
και μεγαλύτερο των εκατόν πενήντα χιλιάδων (150.000) 
ευρώ, ανάλογα με την οικονομική κατάσταση του κάθε 
εμπόρου και τον όγκο των διενεργούμενων από αυτόν 
σχετικών εμπορικών πράξεων. Σε περίπτωση που οι εν¬ 
διαφερόμενοι έμποροι, στο πλαίσιο της εμπορικής τους 
δραστηριότητας, διατηρούν συναφείς εγκαταστάσεις, 
όπως ενδεικτικά ιδιόκτητα ή μισθωμένα τυποποιητή- 
ρια, συσκευαστήρια και διαθέτουν τις αναγκαίες ψυκτι¬ 
κές ή αποθηκευτικές εγκαταστάσεις κατά περίπτωση 
και ανάλογα με το προϊόν, μπορεί, υποβάλλοντας τα 
σχετικά αποδεικτικά στοιχεία με την αίτησή τους, να 
απαλλάσσονται από την υποχρέωση υποβολής εγγυ¬ 
ητικής επιστολής με απόφαση του Προϊσταμένου της 
Διεύθυνσης Αγροτικής Πολιτικής και Τεκμηρίωσης. Στην 
τελευταία περίπτωση, τα σχετικά αποδεικτικά στοιχεία 
επανυποβάλλονται σε ετήσια βάση. Με απόφαση του 
Υπουργού Αγροτικής Ανάπτυξης και Τροφίμων καθο¬ 
ρίζονται τα αντικειμενικά κριτήρια, με βάση τα οποία 
ορίζεται το ύψος της εγγυητικής επιστολής, καθώς και 
τα κριτήρια με βάση τα οποία κρίνεται η επάρκεια των 
εγκαταστάσεων των εμπόρων προκειμένου αυτοί να 
απαλλαγούν από την υποχρέωση υποβολής της. 


Τα δικαιολογητικά που αναφέρονται στις περιπτώσεις 
γ', δ' και ε' πρέπει να έχουν εκδοθεί μέχρι τρεις μήνες 
πριν από την υποβολή ή την κατ’ έτος επανυποβολή 
τους. Μετά την εγγραφή στο Μητρώο, τα δικαιολογη- 
τικά που αναφέρονται στις περιπτώσεις γ', δ' ε' και στ' 
επανυποβάλλονται σε ετήσια βάση και το αργότερο 
μέχρι την 30ή Απριλίου εκάστου έτους. 

3. Οι αιτήσεις υποβάλλονται με ηλεκτρονικό ή συμ¬ 
βατικό τρόπο στη Διεύθυνση Αγροτικής Πολιτικής και 
Τεκμηρίωσης. Η ηλεκτρονική υποβολή λαμβάνει χώρα 
κατά τα οριζόμενα στα άρθρα 2 παρ. 2 και 3 παρ. 1 του 
π.δ. 150/2001 (Α' 125 ). Η εγγραφή των εμπόρων στο 
Μητρώο γίνεται με απόφαση του Προϊσταμένου της 
Διεύθυνσης Αγροτικής Πολιτικής και Τεκμηρίωσης. Για 
την επεξεργασία, την εγγραφή και τη δημοσιοποίηση 
των στοιχείων του Μητρώου εφαρμόζεται η εκάστοτε 
ισχύουσα νομοθεσία περί προσωπικών δεδομένων. 

4. Με απόφαση του Υπουργού Αγροτικής Ανάπτυξης 
και Τροφίμων και του κατά περίπτωση αρμόδιου Υπουρ¬ 
γού ρυθμίζονται τα ειδικά θέματα και λεπτομέρειες που 
αφορούν στην υποβολή των αιτήσεων και των δικαιο- 
λογητικών, στην εγγραφή των αιτούντων, στο ακριβές 
περιεχόμενο του Μητρώου, καθώς και στα δεδομένα 
που καταγράφονται σε αυτό. 

Άρθρο 5 

Δημοσιότητα Μητρώου 

Η πρόσβαση στο Μητρώο είναι ελεύθερη για κάθε 
ενδιαφερόμενο. Γ ια το σκοπό αυτόν το Μητρώο αναρ- 
τάται στην ιστοσελίδα του Υπουργείου Αγροτικής Ανά¬ 
πτυξης και Τροφίμων κατά τρόπο εμφανή και ευχερώς 
προσβάσιμο. Στη Διεύθυνση Αγροτικής Πολιτικής και 
Τεκμηρίωσης λειτουργεί κατά τις εργάσιμες ημέρες και 
ώρες τηλεφωνική υπηρεσία, η οποία παρέχει σε κάθε 
ενδιαφερόμενο πληροφορίες για τα στοιχεία που ανα¬ 
γράφονται στο Μητρώο. Το Μητρώο παρέχει στη δημο¬ 
σιότητα στοιχεία μόνο για την ταυτότητα και τον Τομέα 
Εμπορικής Δραστηριότητας των εγγεγραμμένων εμπό¬ 
ρων, συμπεριλαμβανομένων του Α.Φ.Μ. και του Κ.Α.Δ. 

Άρθρο 6 

Διοικητικές και φορολογικές συνέπειες 

1. Με απόφαση του Προϊσταμένου της Διεύθυνσης 
Αγροτικής Πολιτικής και Τεκμηρίωσης επιβάλλονται οι 
κάτωθι διοικητικές κυρώσεις: 

1) Η προσωρινή διαγραφή επιβάλλεται όταν: α) ο εγγε¬ 
γραμμένος έμπορος δεν επανυποβάλλει εμπροθέσμως 
τα δικαιολογητικά που αναφέρονται στις περιπτώσεις 
γ', δ', ε' και στ' της παραγράφου 2 του άρθρου 3 του 
παρόντος και για όσο χρονικό διάστημα υφίσταται η 
σχετική εκκρεμότητα, β) έχει παραπεμφθεί αμετάκλητα 
για το αδίκημα της απάτης, της εκβίασης, της πλα¬ 
στογραφίας, της ψευδορκίας και της δόλιας χρεοκοπί¬ 
ας, καθώς και για τα αδικήματα του άρθρου 1 του ν.δ. 
3424/1955, όπως τροποποιήθηκε με το άρθρο 8 του ν. 
1409/1983 και μέχρι την έκδοση αμετάκλητης δικαστικής 
απόφασης και γ) το όνομα του εγγεγραμμένου εμπόρου 
έχει καταχωρισθεί στη βάση δεδομένων ΤΕΙΡΕΣΙΑΣ και 
για το χρονικό διάστημα που ισχύει η συγκεκριμένη 
καταχώριση. 

2) Η οριστική διαγραφή επιβάλλεται, εφόσον ο ήδη 
εγγεγραμμένος έμπορος καταδικαστεί αμετάκλητα για 

απάτη, εκβίαση, πλαστογραφία, ψευδορκία και δόλια 
χρεοκοπία, καθώς και για τα αδικήματα του άρθρου 1 
του ν.δ. 3424/1955, όπως τροποποιήθηκε με το άρθρο 
8 του ν. 1409/1983. 

3) Η κατάπτωση της εγγυητικής επιστολής επιβάλ¬ 
λεται εφόσον έμπορος αγροτικών προϊόντων, εφοδίων 
και εισροών καταστεί υπερήμερος για χρονικό διάστημα 
μεγαλύτερο των τριάντα (30) ημερολογιακών ημερών, 
ως προς εμπορικές πράξεις του νόμου αυτού. Για την 
κατάπτωση της εγγυητικής επιστολής απαιτείται καταγ¬ 
γελία του ενδιαφερομένου αγρότη και επιβάλλεται μόνο 
μετά από προηγούμενη ακρόαση του ενδιαφερομένου 
εμπόρου, η οποία λαμβάνει χώρα εντός αποκλειστικής 
προθεσμίας δεκαπέντε (15) ημερών από την υποβολή 
της ανωτέρω καταγγελίας. Η κατάπτωση της εγγυητι¬ 
κής επιστολής διενεργείται το αργότερο εντός τριάντα 
(30) ημερών από την υποβολή της σχετικής καταγγε¬ 
λίας. Σε περίπτωση κατάπτωσης, το ποσό της εγγυη¬ 
τικής επιστολής παραμένει στη διάθεση του Υπουρ¬ 
γείου Αγροτικής Ανάπτυξης και Τροφίμων και μπορεί 
να αναζητηθεί από τον ενδιαφερόμενο επαγγελματία 
αγρότη κατά τις διατάξεις των άρθρων 982 επ. του Κώ¬ 
δικα Πολιτικής Δικονομίας. Ο ενδιαφερόμενος έμπορος 
απαλλάσσεται από κάθε συνέπεια της κατάπτωσης εάν 
αποδείξει ότι εξόφλησε τον επαγγελματία αγρότη που 
υπέβαλε την εις βάρος του σχετική καταγγελία, καθώς 
και ότι ο τελευταίος δεν έχει εις βάρος του καμία οι¬ 
κονομική απαίτηση από τις αναφερόμενες στη σχετική 
καταγγελία εμπορικές πράξεις. 

4) Η άσκηση από τον έμπορο ή από παρένθετο πρόσω¬ 
πο ή από συνδεδεμένο με αυτόν έμπορο ή από επιχεί¬ 
ρηση συμφερόντων του εμπορίας αγροτικών προϊόντων 
κατά τη διάρκεια της πρόσκαιρης διαγραφής του συνε¬ 
πάγεται την οριστική διαγραφή του από το Μητρώο. 

2. Η μη εγγραφή στο Μητρώο και η μη αναγραφή του 
Ε.Α.Ε. στα σχετικά φορολογικά παραστατικά επιφέρει 
αυτοδίκαια τη μη αναγνώριση από τις αρμόδιες φορο¬ 
λογικές αρχές και για όλους τους συναλλασσόμενους 
του δικαιώματος επιστροφής του Φ.Π.Α. και του Ειδικού 
Φόρου Κατανάλωσης Καυσίμων. 

Η μη εγγραφή στο Μητρώο των ενδιαφερομένων 
εμπόρων επιφέρει για τις εμπορικές πράξεις του νό¬ 
μου αυτού την ακυρότητα των σχετικών φορολογικών 
παραστατικών, η οποία διαπιστώνεται από τις αρμόδιες 
φορολογικές αρχές. 

Εκτός από την ακυρότητα των σχετικών φορολογι¬ 
κών παραστατικών, με απόφαση του Προϊσταμένου της 
Διεύθυνσης Αγροτικής Πολιτικής και Τεκμηρίωσης του 
Υπουργείου Αγροτικής Ανάπτυξης και Τροφίμων επι¬ 
βάλλεται και διοικητικό πρόστιμο, το συνολικό ύψος του 
οποίου μπορεί να ανέλθει μέχρι το ύψος της σχετικής 
συναλλαγής. Σε καμία όμως περίπτωση, το συνολικό 
ποσό του εν λόγω προστίμου δεν μπορεί να είναι μι¬ 
κρότερο από χίλια (1.000) ευρώ. 

Άρθρο 7 

Σύνδεση του Μητρώου με το Παρατηρητήριο Τιμών 
Αγροτικών Προϊόντων 

1. Με σκοπό τον καλύτερο εντοπισμό των υπευθύνων 
για φαινόμενα αισχροκέρδειας στην αγορά αγροτικών 
προϊόντων, εφοδίων και εισροών, η Διεύθυνση Αγροτι¬ 
κής Πολιτικής και Τεκμηρίωσης μπορεί να συσχετίζει 


τα στοιχεία του Μητρώου με το Παρατηρητήριο Τιμών 
Αγροτικών Προϊόντων, το οποίο έχει συσταθεί και λει¬ 
τουργεί με την υπ’ αριθμ. 334235/10.1.2001 κοινή απόφα¬ 
ση των Υπουργών Εσωτερικών, Δημόσιας Διοίκησης και 
Αποκέντρωσης, Εθνικής Οικονομίας και Οικονομικών, 
Ανάπτυξης και Γεωργίας (Β'97 ). 

2. Με κοινή απόφαση του Υπουργού Αγροτικής Ανά¬ 
πτυξης και Τροφίμων και του κατά περίπτωση αρμόδιου 
Υπουργού ρυθμίζονται θέματα που αφορούν τη διασύν¬ 
δεση του Μητρώου με άλλα δημόσια Μητρώα και την 
πρόσβαση σε αυτό δημόσιων υπηρεσιών και φορέων. 

3. Τα τηρούμενα από: α) τη Διεύθυνση Μεταποίησης, 
Τυποποίησης και Ποιοτικού Ελέγχου, β) τη Διεύθυνση 
Εισροών Ζωικής Παραγωγής, γ) τη Διεύθυνση Κτηνιατρι¬ 
κής Δημόσιας Υγείας, δ) τη Διεύθυνση Εισροών Φυτικής 
Παραγωγής του Υπουργείου Αγροτικής Ανάπτυξης και 
Τροφίμων και ε) τον Ε.Φ.Ε.Τ., Μητρώα Εμπόρων Νωπών 
Οπωροκηπευτικών (κ.υ.α. 257543/2003, Β' 1122), Εγκεκρι¬ 
μένων Επιχειρήσεων Ζωοτροφών (κ.υ.α. 34668/2008, Β' 
2422), Εμπόρων Ζωικών Προϊόντων και Προϊόντων Ζωι¬ 
κής Προέλευσης (κ.υ.α. 278701/2005, Β' 726) Εγκεκριμέ¬ 
νων Εγκαταστάσεων Κρέατος και Προϊόντων του (κ.υ.α. 
15523/2006, Β' 1187), Επιχειρήσεων Εμπορίας Λιπασμάτων 
(κ.υ.α. 394199/5224/1999, Β' 1939), Επιχειρήσεων Εμπορί¬ 
ας Σπόρων (υ.α. 404186/1986, Β' 683) και Επιχειρήσεων 
Εμπορίας Πολλαπλασιαστικού Υλικού (υ.α. 303206/1997, 
Β' 461), μεταφέρονται, ενοποιούνται και αποτελούν μέ¬ 
ρος του Μητρώου, ως κλαδικά μητρώα. Στο Μητρώο 
μεταφέρονται και εφεξής τηρούνται όλα τα δεδομένα 
που περιλαμβάνουν τα ανωτέρω μητρώα. 

ΚΕΦΑΛΑΙΟ Β' 

ΤΡΟΠΟΠΟΙΟΥΜΕΝΕΣ ΚΑΙ ΛΟΙΠΕΣ ΔΙΑΤΑΞΕΙΣ 
Αρθρο 8 

Ίδρυση κτηνιατρείων σε Ο.Τ.Α. και στον Ο.Δ.Ι.Ε. Α.Ε. 

Η παράγραφος 1 του άρθρου 4 του ν. 604/1977 (Α'163), 
όπως αντικαταστάθηκε με την παράγραφο 1 του άρθρου 
14 του ν. 3170/2003 (Α' 191) και την παράγραφο 14α του 
άρθρου 20 του ν. 3399/2005 (Α'255), αντικαθίσταται ως 
ακολούθως: 

«1. Τα κτηνιατρεία και οι κτηνιατρικές κλινικές ιδρύο¬ 
νται μόνο από κτηνιάτρους. Κατ’ εξαίρεση κτηνιατρεία 
και κτηνιατρικές κλινικές μπορούν να ιδρύουν και οι 
οργανισμοί τοπικής αυτοδιοίκησης (Ο.Τ.Α) πρώτου 
βαθμού, για αδέσποτα ζώα, καθώς και ο Οργανισμός 
Διεξαγωγής Ιπποδρομιών Ελλάδος Α.Ε., για τα άλογα 
του ιπποδρόμου και για αδέσποτα ζώα και με την προ¬ 
ϋπόθεση ότι έχουν επιστημονικά υπεύθυνο κτηνίατρο 
για τη λειτουργία τους. Τα ενδιαιτήματα ιδρύονται και 
λειτουργούν από φυσικά ή νομικά πρόσωπα.» 

Αρθρο 9 

Μισθώσεις βοσκήσιμων τόπων από Ο.Τ.Α. 

Η παράγραφος 1 του άρθρου 5 του από 24.9/ 20.10.1958 
βασιλικού διατάγματος (Α'171) αντικαθίσταται ως ακο¬ 
λούθως: 

«1. Οι βοσκήσιμοι τόποι, που ευρίσκονται στην πε¬ 
ριφέρεια οργανισμών τοπικής αυτοδιοίκησης (Ο.Τ.Α.) 
πρώτου βαθμού και των οποίων την κυριότητα, νομή ή 
κατοχή έχουν οι συγκεκριμένοι Ο.Τ.Α., διατίθενται στους 
δημότες για τη βοσκή των ζώων αυτών. Το περίσσευμα 



2088 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


που απομένει διατίθεται με δημοπρασία. Η διάρκεια της 
μίσθωσης μπορεί να ορίζεται μέχρι τρεις κτηνοτροφικές 
περιόδους, θερινές ή χειμερινές.» 

Άρθρο 10 

Δικαιούχοι αδειών πώλησης κτηνιατρικών 
φαρμακευτικών προϊόντων 

1. Η περίπτωση β' της παραγράφου 2 του άρθρου 6 
του ν. 2538/1997 (Α'242) καταργείται. 

2. Η παράγραφος 6 του άρθρου 6 του ν. 2538/1997 
αντικαθίσταται ως εξής: 

«6. Η άδεια λιανικής πώλησης κτηνιατρικών φαρμακευ¬ 
τικών προϊόντων που προβλέπεται στο άρθρο 5 του πα¬ 
ρόντος χορηγείται σε φυσικά πρόσωπα, σε προσωπικές 
εταιρείες (ομόρρυθμες ή ετερόρρυθμες), σε ανώνυμες 
εταιρείες, σε εταιρείες περιορισμένης ευθύνης και συ¬ 
νεταιριστικές οργανώσεις, εφόσον διαθέτουν όλες τις 
ημέρες και ώρες λειτουργίας του καταστήματος υπεύ¬ 
θυνο επιστήμονα, ο οποίος πληροί τις προϋποθέσεις της 
παραγράφου 2 του παρόντος άρθρου και είναι κάτοχος 
πτυχίου Κτηνιατρικής Σχολής Ανώτατου Εκπαιδευτικού 
Ιδρύματος (Α.Ε.Ι.) της ημεδαπής ή πτυχίου ΚΑΤΕΕ του 
άρθρου 5 του π.δ. 463/1987 (Α'216) ή πτυχίου Τ.Ε.Ι. του 
άρθρου 4 του π.δ. 109/1989 (Α'47 ) ή ισότιμου πτυχίου 
ή διπλώματος, αντίστοιχων ειδικοτήτων, σχολών της 
αλλοδαπής και άδειας ασκήσεως επαγγέλματος στην 
Ελλάδα, εφόσον απαιτείται, ή πτυχίου Φαρμακευτικής 
Σχολής Ανώτατου Εκπαιδευτικού Ιδρύματος (Α.Ε.Ι.) της 
ημεδαπής ή ισότιμου της αλλοδαπής και δεν εμπίπτει 
στις περιπτώσεις α' και β' της παραγράφου 8 του ίδιου 
άρθρου.» 

3. Η παράγραφος 10 του άρθρου 7 του ν. 2538/1997, 
η οποία αναριθμήθηκε σε παράγραφο 9 με την παρά¬ 
γραφο 5 του άρθρου 22 του ν. 2945/2001 (Α'223), αντι¬ 
καθίσταται ως εξής: 

«9. Ο κατά την παράγραφο 6 του άρθρου 6 υπεύθυ¬ 
νος επιστήμονας του καταστήματος λιανικής πώλησης 
κτηνιατρικών φαρμακευτικών προϊόντων υποχρεούται 
να απασχολείται συνεχώς και αυτοπροσώπως στο κα¬ 
τάστημα και είναι υπεύθυνος αυτός ή ο νόμιμος ανα¬ 
πληρωτής του, σε περίπτωση απουσίας του, για την 
κανονική λειτουργία του. Η αναπλήρωση του υπεύθυνου 
επιστήμονα γίνεται ύστερα από άδεια αναπλήρωσης 
που χορηγείται από τον αρμόδιο Περιφερειάρχη. Η 
άδεια αναπλήρωσης χορηγείται για χρονικό διάστημα 
μέχρι έξι μήνες σε περίπτωση απουσίας του για λόγους 
επιμόρφωσης, υγείας ή άλλους εξαιρετικούς λόγους, 
ύστερα από αίτηση του ενδιαφερομένου υπεύθυνου 
επιστήμονα. Σε περίπτωση που ο προτεινόμενος ανα¬ 
πληρωτής του δεν έχει άδεια λιανικής πώλησης κτηνι¬ 
ατρικών φαρμακευτικών προϊόντων και είναι κάτοχος 
πτυχίου Κτηνιατρικής Σχολής Ανώτατου Εκπαιδευτικού 
Ιδρύματος (Α.Ε.Ι.) της ημεδαπής ή πτυχίου ΚΑΤΕΕ του 
άρθρου 5 του π.δ.463/1987 (Α' 216) ή πτυχίου Τ.Ε.Ι. του 
άρθρου 4 του π.δ.109/1989 (Α'47) ή ισότιμου πτυχίου 
ή διπλώματος, αντίστοιχων ειδικοτήτων, σχολών της 
αλλοδαπής και άδειας ασκήσεως επαγγέλματος στην 
Ελλάδα, εφόσον απαιτείται, η σχετική αίτηση υπογρά¬ 
φεται και από τον προτεινόμενο αναπληρωτή.» 


Άρθρο 11 

Μεταφορά αρμοδιοτήτων στις Κτηνιατρικές 
Υπηρεσίες των Ο.Τ.Α. 

1. Η άσκηση των αρμοδιοτήτων που αναφέρονται στο 
άρθρο 3 του π.δ. 79/2007 (Α' 95) και οι οποίες με την πα¬ 
ράγραφο 2 του άρθρου 9 του ν. 3752/2009 (Α'40) είχαν 
μεταφερθεί στον Ε.Φ.Ε.Τ. και αφορούν στην υγειονομική 
ασφάλεια της κτηνοτροφικής παραγωγής, ανατίθεται 
εφεξής στις αρμόδιες υπηρεσίες του Υπουργείου Αγρο¬ 
τικής Ανάπτυξης και Τροφίμων και στις Κτηνιατρικές 
Υπηρεσίες των οργανισμών τοπικής αυτοδιοίκησης του 
πρώτου και δεύτερου βαθμού του ν. 3852/2010 (Α'87). 

2. Με προεδρικό διάταγμα, που εκδίδεται μετά από 
πρόταση του Υπουργού Αγροτικής Ανάπτυξης και Τρο¬ 
φίμων μέσα σε έξι μήνες από τη δημοσίευση του πα¬ 
ρόντος νόμου, ρυθμίζονται λεπτομερειακά και τεχνικά 
θέματα που αφορούν την κατανομή και άσκηση των 
αρμοδιοτήτων της προηγούμενης παραγράφου. 

Άρθρο 12 

Τροποποίηση διατάξεων του ν. 2520/1997 

Η παράγραφος 5 του άρθρου 11 του ν. 2520/1997 (Α'173), 
όπως συμπληρώθηκε με την παράγραφο 3 του άρθρου 
64 του ν. 2637/1998 (Α'200) και αντικαταστάθηκε και 
αναριθμήθηκε με την παράγραφο 2 του άρθρου 23 του 
ν. 2945/2001 (Α'223), αντικαθίσταται ως εξής: 

«5. Το μόνιμο και με σχέση εργασίας ιδιωτικού δικαίου 
προσωπικό που υπηρετούσε κατά την έναρξη ισχύος της 
διάταξης της παραγράφου 2 του άρθρου 23 του ν. 2945/ 
2001 (Α'223) στις σχολικές μονάδες της παραγράφου 2 
του παρόντος άρθρου, τοποθετείται και προσφέρει τις 
υπηρεσίες του σε αυτές και μετά τη μεταφορά τους 
στον ΟΓΕΕΚΑ «ΔΗΜΗΤΡΑ» και πάντως για χρονικό δι¬ 
άστημα όχι μεγαλύτερο της πενταετίας. Το προσωπι¬ 
κό αυτό για το πιο πάνω χρονικό διάστημα θεωρείται 
αποσπασμένο στον ΟΓΕΕΚΑ «ΔΗΜΗΤΡΑ».» 

Άρθρο 13 

Πρωτοβάθμιες και Δευτεροβάθμιες Επιτροπές 
Σταυλισμού 

1. α) Στο πρώτο εδάφιο, καθώς και στο τρίτο εδάφιο 
της παραγράφου 1 του άρθρου 15 του ν. 1579/1985 (Α'217), 
απαλείφονται οι λέξεις «σταυλισμού και». 

β) Στο πρώτο εδάφιο της παραγράφου 2 του άρθρου 
15 του ν. 1579/1985 (Α'217) απαλείφονται οι λέξεις «σταυ- 
λισμού ζώων και». 

2. Η παράγραφος 3 του άρθρου 15 του ν. 1579/1985 
(Α'217), που προστέθηκε με το άρθρο 2 του ν. 3698/ 
2008 (Α'198), αντικαθίσταται ως εξής: 

«3. α) Για τον έλεγχο σταυλισμού συγκροτείται σε 
κάθε περιφερειακή ενότητα με απόφαση του οικείου 
περιφερειάρχη, που δημοσιεύεται στην Εφημερίδα της 
Κυβερνήσεως, πρωτοβάθμια επιτροπή που αποτελείται 
από: 

αα)'Εναν γεωπόνο ή κτηνίατρο των Υπηρεσιών του 
Υποτομέα Γεωργίας της αρμόδιας περιφερειακής ενό¬ 
τητας, ως Πρόεδρο. 

ββ)'Εναν ιατρό - υγιεινολόγο ή επόπτη δημόσιας υγεί¬ 
ας των Υπηρεσιών του Τομέα Υγείας της αρμόδιας πε¬ 
ριφερειακής ενότητας. 

γγ)Έναν υπάλληλο των Υπηρεσιών του Τομέα Έργων 
- Χωροταξίας - Περιβάλλοντος της αρμόδιας περιφε¬ 
ρειακής ενότητας. 

Όλα τα μέλη της επιτροπής ορίζονται με τους ανα¬ 
πληρωτές τους, οι οποίοι υπηρετούν στην ίδια υπηρεσία 
με το αντίστοιχο τακτικό μέλος. Καθήκοντα γραμματέα 
ασκεί υπάλληλος των Υπηρεσιών του Υποτομέα Γεωρ- 
γίας της αρμόδιας περιφερειακής ενότητας. 

Η εν λόγω επιτροπή είναι αρμόδια για τον έλεγχο και 
την παροχή γνωμοδοτήσεων σε θέματα σταυλισμού, 
ίδρυσης και λειτουργίας κτηνοτροφικών ή πτηνοτρο- 
φικών επιχειρήσεων, σύμφωνα με τις διατάξεις του α.ν. 
2540/1940 και τις υγειονομικές διατάξεις που ισχύουν 
κάθε φορά, καθώς και κάθε άλλο θέμα συναφές με 
τα ανωτέρω. Η επιτροπή για κάθε γνωμοδότησή της 
συντάσσει πρακτικό, το οποίο υποβάλλει στην αρμόδια 
υπηρεσία της περιφερειακής ενότητας. 

β) Με απόφαση του οικείου περιφερειάρχη, που δημο¬ 
σιεύεται στην Εφημερίδα της Κυβερνήσεως, συγκροτεί¬ 
ται δευτεροβάθμια επιτροπή για τον έλεγχο σταυλισμού 
ζώων, η οποία αποτελείται από: 

αα) Τον προϊστάμενο των Υπηρεσιών του Υποτομέα 
Γεωργίας της οικείας περιφέρειας, ως Πρόεδρο. 

ββ)Έναν προϊστάμενο Διεύθυνσης των Υπηρεσιών του 
Τομέα Υγείας της οικείας περιφέρειας. 

γγ) Έναν προϊστάμενο Διεύθυνσης των Υπηρεσιών 
του Τομέα Έργων - Χωροταξίας - Περιβάλλοντος της 
οικείας περιφέρειας. 


Όλα τα μέλη της επιτροπής ορίζονται με τους ανα¬ 
πληρωτές τους, οι οποίοι υπηρετούν στην ίδια υπηρεσία 
με το αντίστοιχο τακτικό μέλος. 

Καθήκοντα γραμματέα ασκεί υπάλληλος των Υπηρε¬ 
σιών του Υποτομέα Γεωργίας. 

Η δευτεροβάθμια επιτροπή είναι αρμόδια για την 
παροχή γνωμοδοτήσεων επί προσφυγών των ενδια¬ 
φερομένων κατά των πρωτοβάθμιων αποφάσεων. Η 
δευτεροβάθμια επιτροπή γνωμοδοτεί για την απαγό¬ 
ρευση άσκησης επαγγέλματος ή επιτηδεύματος στις 
περιπτώσεις που κινδυνεύει η δημόσια υγεία, σύμφωνα 
με τις διατάξεις του α.ν. 2540/1940 και τις υγειονομικές 
διατάξεις που ισχύουν κάθε φορά. Η επιτροπή για κάθε 
περίπτωση γνωμοδότησης συντάσσει και υποβάλλει 
πρακτικό στον οικείο περιφερειάρχη.» 

Άρθρο 14 

Ζητήματα Γ.Ο.Ε.Β. ή Τ.Ο.Ε.Β. 

Για απαιτήσεις τρίτων που δημιουργούνται από τη 
λειτουργία και την άσκηση των αρμοδιοτήτων των Γ ενι¬ 
κών Οργανισμών Εγγείων Βελτιώσεων (Γ.Ο.Ε.Β.) και των 
Τοπικών Οργανισμών Εγγείων Βελτιώσεων (Τ.Ο.Ε.Β.) 
Ν.Π.Ι.Δ., ευθύνεται μόνο το νομικό πρόσωπο του Γ.Ο.Ε.Β. 
ή Τ.Ο.Ε.Β.. Τα διοικητικά όργανα ή οι υπάλληλοί του 
ευθύνονται έναντι του Γ.Ο.Ε.Β. ή Τ.Ο.Ε.Β. για την απο¬ 
ζημίωση που κατέβαλαν σε τρίτους για παράνομες 
πράξεις ή παραλείψεις τους κατά την εκτέλεση των 
καθηκόντων τους, εφόσον οφείλονται σε δόλο ή βαρειά 
αμέλεια. 

Άρθρο 15 
Ισχύς του νόμου 

Ο νόμος αυτός ισχύει με τη δημοσίευσή του στην 
Εφημερίδα της Κυβερνήσεως. 

Παραγγέλλομε τη δημοσίευση του παρόντος στην Εφημερίδα της Κυβερνήσεως και την εκτέλεσή του ως 
νόμου του Κράτους. 

Αθήνα, 15 Απριλίου 2011 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

οι υπουργοί 


ΕΣΩΤΕΡΙΚΩΝ, ΑΠΟΚΕΝΤΡΩΣΗΣ 

ΚΑΙ ΗΛΕΚΤΡΟΝΙΚΗΣ ΔΙΑΚΥΒΕΡΝΗΣΗΣ ΟΙΚΟΝΟΜΙΚΩΝ 

ΙΩΑΝΝΗΣ ΡΑΓΚΟΥΣΗΣ ΓΕΩΡΓΙΟΣ ΠΑΠΑΚΩΝΣΤΑΝΤΙΝΟΥ 


ΟΙΚΟΝΟΜΙΑΣ, ΑΝΤΑΓΩΝΙΣΤΙΚΟΤΗΤΑΣ 
ΚΑΙ ΝΑΥΤΙΛΙΑΣ 

ΜΙΧΑΗΛ ΧΡΥΣΟΧΟΪΔΗΣ 

ΕΡΓΑΣΙΑΣ 

ΚΑΙ ΚΟΙΝΩΝΙΚΗΣ ΑΣΦΑΛΙΣΗΣ 

ΛΟΥΚΙΑ-ΤΑΡΣΙΤΣΑ ΚΑΤΣΕΛΗ 


ΠΕΡΙΒΑΛΛΟΝΤΟΣ, ΕΝΕΡΓΕΙΑΣ 
ΚΑΙ ΚΛΙΜΑΤΙΚΗΣ ΑΛΛΑΓΗΣ 

ΚΩΝΣΤΑΝΤΙΝΑ ΜΠΙΡΜΠΙΛΗ 

ΥΓΕΙΑΣ 

ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ 

ΑΝΔΡΕΑΣ ΛΟΒΕΡΔΟΣ 


ΑΓΡΟΤΙΚΗΣ ΑΝΑΠΤΥΞΗΣ 
ΚΑΙ ΤΡΟΦΙΜΩΝ 

ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ 


ΠΟΛΙΤΙΣΜΟΥ 
ΚΑΙ ΤΟΥΡΙΣΜΟΥ 

ΠΑΥΛΟΣ ΓΕΡΟΥΛΑΝΟΣ 


ΘΑΛΑΣΣΙΩΝ ΥΠΟΘΕΣΕΩΝ, 
ΝΗΣΩΝ ΚΑΙ ΑΛΙΕΙΑΣ 

ΙΩΑΝΝΗΣ ΔΙΑΜΑΝΤΙΔΗΣ 


Θεωρήθηκε και τέθηκε η Μεγάλη Σφραγίδα του Κράτους. 
Αθήνα, 18 Απριλίου 2011 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΧΑΡΑΛΑΜΠΟΣ ΚΑΣΤΑΝΙΔΗΣ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ 


Σε έντυπη μορφή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υοοοή ΡΥΡ/ΟΡ: 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε.-Ε.Π.Ε. 

- 

- 

100 € 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 6 

- 

- 

Δ' 

110 € 

30 € 

- 


• Η τιμή πώλησης μεμονωμένων Φ.Ε.Κ. σε μορφή σά-Γοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € 
προσαυξανόμενη κατά 1 € ανά 50 σελίδες. 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Α' 

225 € 

Β' 

320 € 

Γ' 

65 € 

Υ.Ο.Δ.Δ. 

65 € 


Τεύχος 

Έντυπη μορφή 

Δ' 

160 € 

Α.Α.Π. 

160 € 

Ε.Β.Ι. 

65 € 

Α.Ε.Δ. 

10 € 


Τεύχος 

Έντυπη μορφή 

Α.Ε.-Ε.Π.Ε. 

2.250 € 

Δ.Δ.Σ. 

225 € 

Α.Σ.Ε.Π. 

70 € 

Ο.Π.Κ. 

- 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά 
τα ταχυδρομικά έξοδα. 


• Η καταβολή γίνεται σε όλεςτις Δημόσιες Οικονομικές Υπηρεσίες (Δ.Ο.Υ.).Το πρωτότυπο διπλότυπο (έγγραφο αριθμ. πρωτ. 9067/28.2.2005 
2η Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται 
στο Εθνικό Τυπογραφείο (Καποδιστρίου 34, Τ.Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά 
και θα επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της Ένωσης Ιδιοκτητών Ημερησίου Τύπου 
Αθηνών και Επαρχίας, οι τηλεοπτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά όργανα και οι τρι¬ 
τοβάθμιες επαγγελματικές ενώσεις δικαιούνται έκπτωσης πενήντα τοις εκατό (50%) επί της ετήσιας συνδρομής. 

• Το ποσό υπέρ ΤΑ.Π.Ε.Τ. (5% επί του ποσού συνδρομής), καταβάλλεται ολόκληρο (Κ.Α.Ε. 3512) και υπολογίζεται πριν την έκ¬ 
πτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρίζονται στα Φ.Ε.Κ. στο τηλ.: 210 5279000. 
Φωτοαντίγραφα παλαιών Φ.Ε.Κ.: Μάρνη 8 , τηλ.: 210 8220885, 210 8222924, 210 5279050. 

Τα φύλλα όλων των τευχών της Εφημερίδας της Κυβερνήσεως διατίθενται δωρεάν σε ηλεκτρονική μορφή 
από την ιστοσελίδα του Εθνικού Τυπογραφείου (νννννν.βΐ. 91 ·) 


Ηλεκτρονική Διεύθυνση: ήίίρ://νννννν.β1.9τ - ε-ιπαΜ: ννβάπΐ3δίβΓ.β1@βί.9Γ 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08:00 ΜΕΧΡΙ 13:00 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 


ΚΑΠΟΔΙΣΤΡΙΟΥ 34 * * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 








































































